סוניק – הסרט 3

סוניק – הסרט 3 (באנגלית: Sonic the Hedgehog 3) הוא סרט פעולה קומי בהנפשה ממוחשבת ולייב אקשן, המבוסס על זיכיון משחקי הווידאו "סוניק הקיפוד" של חברת סגה. זהו המשכון ל"סוניק – הסרט 2" (2022). הסרט בוים על ידי ג'ף פאולר ונכתב על ידי פט קייסי, ג'וש מילר וג'ון וויטינגטון, ומככבים בו בן שוורץ, קיאנו ריבס, קולין אושונסי ואידריס אלבה כמדבבים, בנוסף לג'ים קארי, ג'יימס מרסדן, טיקה סמפטר, לי מג'דוב, אליילה בראון וקריסטן ריטר כשחקני לייב אקשן.

הסרט עלה לאקרנים בארצות הברית ב-20 בדצמבר 2024, ובישראל ב-26 בדצמבר 2024.

 עלילה 
ב-1974, מטאוריט שמכיל את שאדו הקיפוד  מתרסק באוקלהומה ונלקח על ידי הארגון הצבאי הבין-לאומי ״יחידות שומרי העמים״ (גא״ן). שאדו עובר ניסויים בתוכנית מחקר שמוביל המדען ג׳ראלד רובוטניק, ובמהלכה הוא מפתח חברות קרובה עם נכדתו של ג׳ראלד, מריה, ששוהה עמו במעבדה. כשמתברר שכוחו של שאדו מסוכן מדי, גא״ן דורשים מג׳ראלד לסגור את הפרויקט, וזה מנסה לברוח יחד עם מריה ושאדו. השלושה מותקפים על ידי כוחות גא״ן, שהורגים את מריה, כולאים את ג׳ראלד ומאחסנים את שאדו בהקפאה קריוגנית.

50 שנים לאחר מכן, מתקן הכליאה של שאדו ביפן נפרץ, וזה נמלט ומתחיל לזרוע הרס ברחבי טוקיו. המנהלת רוקוול, קצינה בכירה בגא״ן, מזעיקה את סוניק, טיילס ונאקלס. השלושה מתעמתים עם שאדו, שמביס אותם בקלות ובורח.

כשסוניק, טיילס ונאקלס מגיעים להתייעץ עם המפקד העליון של גא״ן, המפקד וולטרס, הם מוצאים את עצמם מותקפים על ידי הרובוטים של דוקטור אייבו רובוטניק. המפקד וולטרס נפצע אנושות, וברגעיו האחרונים מוסר לסוניק כרטיס מפתח ומנחה אותו לשמור עליו מכל משמר. כשרוקוול מגלה על מותו של וולטרס, היא חושדת בסוניק ובחבריו ומאשימה אותם בגניבת כרטיס המפתח. סוניק, טיילס ונאקלס מתעמתים עם הסוכן סטון, יד ימינו של אייבו, שחושף שמתקפת הרובוטים לא תוכננה על ידם ונבעה מפריצה של גורם לא ידוע למערכות שלהם. בלית ברירה, סוניק וחבריו כורתים ברית זמנית עם אייבו ועוקבים אחר הרובוטים למעבדה נטושה של גא״ן באזור מבודד.

במעבדה ממתינים להם שאדו, שמנטרל את סוניק, טיילס ונאקלס; יחד עם ג׳ראלד, שמגלה לאייבו שהוא סבו האובד. ג׳ראלד חושף כי הוא זה שפרץ לרובוטים ושחרר את שאדו כדי להשיג את שני כרטיסי המפתח של גא״ן שנחוצים כדי להפעיל את תותח ליקוי החמה, נשק סודי של גא״ן שחבוי מתחת לאדמת המטה שלהם בלונדון. אייבו מחליט לבגוד בסוניק ולהצטרף לסבו ולשאדו במטרה להשמיד את מטה גא״ן.

סוניק, טיילס ונאקלס בורחים באמצעות טבעת ומגייסים את הוריהם המאמצים, טום ומאדי, לגנוב את כרטיס המפתח השני ממטה גא״ן. במהלך המשימה שאדו פוצע קשות את טום, שמוסווה הולוגרפית כוולטרס, ולוקח את כרטיס המפתח השני, מה שמאפשר לאייבו וג׳ראלד לשגר את תותח ליקוי החמה. סוניק הזועם נוטש את טיילס ונאקלס, לוקח את יהלום המאסטר ומשתמש בשבעת יהלומי הכאוס שבתוכו כדי להפוך לסופר סוניק ולצאת לנקום בשאדו.

סוניק ממהר לתותח ליקוי החמה ומתעמת עם שאדו, שמשתמש גם הוא בכוחם של יהלומי הכאוס כדי להפוך לסופר שאדו. השניים נלחמים, ולאחר ששאדו מזכיר את טום, שעדיין נמצא בבית החולים, סוניק גובר על שאדו וכמעט הורג אותו, אך נזכר בדבריו של טום לגבי החלטות נכונות ומחליט לעצור ברגע האחרון, לפני שייתן ליצר הנקמה להשתלט עליו כפי שהשתלט על שאדו. סוניק מספר לשאדו על האובדן שחווה כשאיבד את הינשופה שגידלה אותו, לונגקלו, ועל איך האהבה גוברת על הרצון לנקום. שאדו, שהדברים נוגעים לליבו, מחליט להשלים עם סוניק ולעזור לו לעצור את תותח ליקוי החמה כדי לכבד את זכרה של מריה.

ג׳ראלד מגלה לאייבו שכוונתו האמיתית היא להשמיד את כדור הארץ לחלוטין באמצעות תותח ליקוי החמה כנקמה על מות מריה. אייבו, שקיווה לשלוט בעולם אך לא רצה להשמיד אותו, מתעמת עם סבו. טיילס ונאקלס מגיעים ומסייעים לאייבו לנצח את ג׳ראלד. סוניק, טיילס, נאקלס, אייבו ושאדו עובדים ביחד כדי להסיט את התותח מכדור הארץ, אך בטעות פוגעים איתו בירח. כשליבת התותח מתחילה להתפרק, אייבו ושאדו בוחרים להקריב את חייהם כדי להרחיק מכדור הארץ את התותח שמתפוצץ. למרבה המזל, טום מתאושש וסוניק משלים עם טיילס ונאקלס.

בסצנה שבאמצע הכתוביות, סוניק מותקף על ידי קבוצת רובוטים בעלי חזות דומה לשלו, אבל ניצל על ידי איימי רוז, קיפודה ורודה החמושה בפטיש. בסצנה שאחרי הכתוביות, מתברר כי שאדו שרד את פיצוץ תותח ליקוי החמה.

 צוות שחקנים 
 מדבבים 
 בן שוורץ – סוניק הקיפוד, קיפוד מואנש המסוגל לרוץ במהירות על-קולית.
 קולין אושונסי – מיילס "טיילס" פראוור, שועל מואנש בעל שני זנבות, מעריץ את סוניק ומשמש בתור הסיידקיק שלו וחברו הטוב ביותר. טיילס הוא גאון שמתמחה ביצירת גאדג'טים, ובעל יכולת לעוף בעזרת סיבוב הזנבות שלו כמו מסוק.
 אידריס אלבה – נאקלס הקיפודן, קיפודן מואנש. נאקלס הוא לוחם מיומן וטוב לב, אך לעיתים קרובות נוטה להיות פתי.
 קיאנו ריבס – שאדו הקיפוד, קיפוד מואנש רב-עוצמה שעבר ניסויים בתוכנית מחקר ממשלתית סודית.

 שחקנים 
 ג'ים קארי בתפקיד כפול – דוקטור אייבו רובוטניק, מדען מטורף תאב-כוח ואויבו המושבע של סוניק; ופרופסור ג'רלד רובוטניק, סבו של אייבו רובוטניק.
 ג'יימס מרסדן – טום וקאוסקי, השריף של עיירת גרין הילס והאב המאמץ של סוניק, טיילס ונקאלס.
 טיקה סאמפטר – מאדי וקאוסקי, וטרינרית, אשתו של טום והאם המאמצת של סוניק, טיילס ונאקלס.
 קריסטן ריטר – המפקדת רוקוול
 לי מג'דוב – הסוכן סטון, יד ימינו של דוקטור רובוטניק.
 טום באטלר – המפקד וולטרס, מפקד הכוח הצבאי הבין-לאומי "יחידות שומרי העמים" (G.U.N.)
 אדם פאלי – וייד ויפל, סגן-השריף השלומיאל של גרין הילס.
 נטשה רות'וול – רייצ'ל, אחותה של מאדי.
 שמאר מור – רנדל, בעלה של רייצ'ל וסוכן ב-G.U.N.
 אליילה בראון – מריה רובוטניק, נערה שאיתה שאדו התיידד בתקופה בה שהה במעבדה. קרובת המשפחה של רובוטניק. נכדה אחרת של סבו.

 מדבבים בעברית 
 סוניק - לירון לב
 טיילס - נעמה שטרית
 נאקלס - אמנון וולף
 שאדו - תמיר גינזבורג
 דוקטור אייבו רובוטניק / פרופסור ג׳רלד רובוטניק - צביקה פורמן
 תום - אורי זלצמן
 מאדי - נועה לפידות
 רייצ׳ל - עדי ארד
 וויד - יובל בינדר
 רוקוול - לורן סביר
 סטון - ליאור חקון
 וולטרס - אמיר מנור

 הפקה 
 פיתוח 
בפברואר 2022, קבוצת סגה סאמי וסרטי פרמאונט היו בפיתוח של סרט שלישי של הזיכיון אחרי "סוניק – הסרט 2" (2022). הסרט הוכרז רשמית במהלך אירוע המשקיעים של ViacomCBS, בהשתתפות חלק גדול מהצוות מהסרטים הקודמים. סדרה בכיכובו של נאקלס הקיפודן, שהופיע בסרט השני, עבור פרמאונט+, פותחה במקביל לסרט.

 ליהוק 
ב-6 במרץ 2020, ג'יימס מרסדן אישר שהוא חתום על מספר סרטי המשך. באפריל 2022, ג'ים קארי, שמגלם בסרטים את דוקטור רובוטניק, הודיע שהוא שוקל לפרוש ממשחק. עם פרישתו האפשרית, מפיקי הסרט אישרו שתפקידו כרובוטניק לא ילוהק מחדש בשום סרטי המשך אם קארי יחליט לפרוש. בפברואר 2024 נודע כי קארי ישוב לגלם את דמותו של דוקטור רובוטניק.

 צילומים 
הצילומים החלו בסוף יולי 2023 בפרנהאם, סארי, אנגליה. הצילום הראשי החל ב-31 באוגוסט 2023 בלונדון, אנגליה. עקב השביתה התעשיית בקולנוע באותה שנה, שוטים ללא שחקנים פיזיים צולמו תחילה.
פסקול
כשסוניק מנצח במירוץ ברקע מושמעת מנגינת סיום שלב מהמשחק "סוניק 3".

 הפצה 
קדימון הסרט הופץ ב-27 באוגוסט 2024. הסרט יצא לאקרנים בארצות הברית על ידי סרטי פרמאונט ב-20 בדצמבר 2024, ובישראל ב-26 בדצמבר 2024.

 פרסים ומועמדויות 
פרסתאריךקטגוריהעבורתוצאהמקורפרס בחירת הילדים של ניקלודיאון21 ביוני 2025סרט אהוב"סוניק – הסרט 3"שחקן קולנוע אהובג'ים קאריהנבל האהובמדבב אהוב מסרטבן שוורץקיאנו ריבסשיר אהוב מסרט"Run It" – ג'לי רול

 קישורים חיצוניים 






 הערות שוליים 

קטגוריה:סרטי 2024
קטגוריה:סרטי הרפתקאות
קטגוריה:סרטי מדע בדיוני
קטגוריה:סרטי פנטזיה
קטגוריה:סרטי תלת-ממד
קטגוריה:סרטים מצוירים למחצה
קטגוריה:סרטי המשך אמריקאיים
קטגוריה:סרטים המבוססים על משחקי וידאו
קטגוריה:סרטים לכל המשפחה
קטגוריה:סרטי אנימציה ממוחשבת
קטגוריה:סרטי סוניק הקיפוד
קטגוריה:סוניק הקיפוד
קטגוריה:סרטי פרמאונט
קטגוריה:סרטי אנימציה של פרמאונט
קטגוריה:סרטים אמריקאיים משנת 2024